text: Folkeskoleelever kæmper om DM-titlen i skolehåndbold
  25 januar 2017 kl. 16.20
  26 hold fra skoler i hele landet kæmper i disse dage i Sønderborg om at blive Danmarks bedste skolehåndboldhold.
  Dybbølskolen i Sønderborg er i dagene 24.-26. januar vært for årets danmarksmesterskab i skolehåndbold.
  I alt kæmper 13 drengehold og 13 pigehold fra hele landet om titlen.
  Dybbølskolen, Hørup Centralskole, Gråsten Skole og Mølholm Skole er blandt de lokale hold.
  Kampene spilles i sportshallen Skansen, hvor Sønderjyske spiller deres hjemmekampe, og i Dybbølhallen.
  Christian Pedersen, stævnekoordinator, Dansk Skoleidræt: "Det handler om, at spillerne husker på, at en del af sporten er, at man respekterer sine modstandere og opfører sig ordentligt både på og udenfor banen."
  Eleverne dyster om guld, sølv og bronze på banen. Men det handler også om andet end at vinde. Derfor uddeler Dansk Skoleidræt to Fair Play-pokaler.
  - Det handler om, at spillerne husker på, at en del af sporten er, at man respekterer sine modstandere og opfører sig ordentligt både på og udenfor banen. Det har vi heldigvis også rigtig gode erfaringer med, at de unge mennesker gør, fortæller stævnekoordinator fra Dansk Skoleidræt, Christian Pedersen, i en pressemeddelse.
  DM-finalerne i Skolehåndbold spilles torsdag den 26. januar. Pigerne spiller klokken 13.00, efterfulgt af drengenes finale klokken 13.45.
  Fakta om DM i Skolehåndbold
  DM i Skolehåndbold arrangeres af Dansk Skoleidræt og tilbydes elever på 8. klassetrin hvert år. Der afvikles indledningsvist stævner i Dansk Skoleidræts 15 kredsforeninger. Vinderne går videre til DM-finalestævnet. Et hold består af elever, der går på samme årgang. Holdet må maksimalt sammensættes af elever fra tre klasser på årgangen. Skoler med én eller to klasser på årgangen kan dog sammensætte hold med elever fra en klasse på årgangen under.
  
  